अब यही सरकार पूर्ण अवधिसम्म जान्छ : मन्त्री राई
खानेपानी मन्त्री राजेन्द्रकुमार राईले वर्तमान गठबन्धन सरकार पूर्ण अवधिसम्म टिक्ने दाबी गरेका छन् । दुई दिन अघि मात्र खानेपानी मन्त्री बनेका राईले गृह जिल्ला धनकुटामा पुगेर शुक्रबार यस्तो बताएका हुन् । एमालेसँगको गठबन्धन मात्र परिपक्क हुने प्रधानमन्त्री पुष्पकमल दाहालले ठहर रहेकाले विगतमा जस्तो छोटो अवधिमा सीमित हुन नपर्ने उनको जिकिर थियो ।
धनकुटा — खानेपानी मन्त्री राजेन्द्रकुमार राईले वर्तमान गठबन्धन सरकार पूर्ण अवधिसम्म टिक्ने दाबी गरेका छन् । दुई दिन अघि मात्र खानेपानी मन्त्री बनेका राईले गृह जिल्ला धनकुटामा पुगेर शुक्रबार यस्तो बताएका हुन् । एमालेसँगको गठबन्धन मात्र परिपक्क हुने प्रधानमन्त्री पुष्पकमल दाहालले ठहर रहेकाले विगतमा जस्तो छोटो अवधिमा सीमित हुन नपर्ने उनको जिकिर थियो ।'छोटो अवधिमा सरकार हेरफेर गर्दा मुलुक समृद्धिको यात्रामा अघि बढ्न सक्दैन,' उनले भने, 'मुलुकको भविष्य निर्माणमा वर्तमान सरकारले गति लिने छ ।' अघिल्लो वर्ष राष्ट्रिय राजनीतिमा आएको आकस्मिक परिवर्तनले छोटो अवधिमा आफ्नो पार्टी सरकारबाट बाहिरिनु परेको उनले बताए । 'फेरि बद्लिएको राष्ट्रिय राजनीतिबाटै एमाले सरकारमा पुगेको छ, अबको गठबन्धन पूरा अवधि टिक्ने छ,' उनले भने ।अघिल्लो पटक एमाले लगायत दलसँगको गठबन्धन सरकारमा पनि राई मन्त्री थिए । संयोग, पुनः दाहाल नेतृत्वको सरकारमै राई दोहोरिएर मन्त्री बनेका छन् । फेरि मन्त्री बनेपछि जिल्ला आइपुगेका राईले एमाले धनकुटाले गरेको स्वागत कार्यक्रममा सहभागी भए। एमालेका केन्द्रीय सदस्य समेत रहेका उनले पार्टीले नयाँ रणनीतिमा अघि बढ्न जरुरी रहेको उल्लेख गरे । सत्तामा रहँदा जनतामा आश्वासन मात्र बाँड्ने प्रवृत्तिको अन्त्य गर्नु पर्ने उनको भनाइ थियो । आफ्नै कमजोरीका कारण कांग्रेस सरकारबाट बाहिरिएको उनले बताए । 'आकाशको तारा खसाल्छु भन्ने आश्वासन होइन, जनताको काम गर्न सक्ने बाचा गर्न आवश्यक छ,' उनले भने, 'व्यक्ति बनिने प्रवृत्ति त्यागेर मुलुक बनाउने अठोट र प्रतिज्ञाको खाँचो छ ।' जनताका समस्या, भावना र आकांक्षाको सवालमा आफू अग्रसर हुने दाबी गरेका मन्त्री राईले खानेपानीको चरम समस्या भएका जिल्लालाई प्राथमिकतामा राखेर अघि बढ्ने बताए ।